KZN-huurmoordenaar sit lankArgieffoto ŉ Huurmoordenaar is Dinsdag in die Pietermaritzburg-hooggeregshof gevonnis nadat hy op alle aanklagte teen hom skuldig bevind is, waaronder die moord van ŉ onderwyser en tiener in KwaZulu-Natal. “Sibongiseni Mdakane is tot lewenslange tronkstraf gevonnis vir die moord van Vusi Ntombela (47), en 18 jaar tronkstraf vir die moord op Elizabeth Nhleko (14),” het maj. Thulani Zwane, woordvoerder van die polisie, in ŉ verklaring gesê. “Hy is tot agt jaar tronkstraf gevonnis vir poging tot moord op ŉ 12-jarige leerling, vyf jaar vir die besit van ŉ ongelisensieerde vuurwapen en drie jaar vir die besit van ammunisie sonder ŉ lisensie.” Maroela Media het vroeër berig Mdakane het Maandag in die hooggeregshof verskyn waar hy skuld erken het vir die moorde. Hy het op 2 Junie omstreeks 09:30 by een van Luvisi Primary School se klaskamers ingestorm en Ntombela en Nhleko doodgeskiet en die 12-jarige skolier gewond. Hy is binne ŉ uur saam met twee ander verdagtes vasgetrek en die moordwapen is in hul besit gevind. Mbhekiseni Khambule (38), die man wat Mdakane glo R15 000 vir die moorde betaal het, het ook Dinsdag in die Nquthu-landdroshof verskyn. Hy moet op 14 Julie weer in die hof verskyn vir sy aansoek om borgtog. Kol. Jay Naicker, woordvoerder van die polisie, wou nie vroeër bespiegel oor die motief vir die moorde nie. “Die saak is steeds voor die hof en daarom kan ons in hierdie stadium nie meer besonderhede bekend maak nie,” het hy gesê. Lt.genl. Mmamonnye Ngobeni, provinsiale polisiekommissaris, is tevrede met die vonnis vir ŉ man wat “koelbloedig onskuldige mense vermoor het net omdat hy gehuur is om dit te doen”.